
                                                                                	PATVIRTINTA
                                                                                   	Krašto apsaugos ministerijos
bendrųjų reikalų departamento direktoriaus          2018 m. liepos 2 d. įsakymu Nr. V-50
(Krašto apsaugos ministerijos 
bendrųjų reikalų departamento direktoriaus
2026 m. vasario 13 d. įsakymo Nr. V-12       redakcija)


KRAŠTO APSAUGOS MINISTERIJOS BENDRŲJŲ REIKALŲ DEPARTAMENTO DARBUOTOJŲ, DIRBANČIŲ PAGAL DARBO SUTARTIS, DARBO APMOKĖJIMO SISTEMOS APRAŠAS 

I SKYRIUS
BENDROSIOS NUOSTATOS

1. Krašto apsaugos ministerijos bendrųjų reikalų departamento darbuotojų, dirbančių pagal darbo sutartis, darbo apmokėjimo sistemos aprašas (toliau – Aprašas) nustato Krašto apsaugos ministerijos bendrųjų reikalų departamento (toliau – Departamentas) darbuotojų, dirbančių pagal darbo sutartis (toliau – darbuotojas), pareiginės algos koeficiento nustatymo kriterijus, pareiginės algos kintamosios dalies, priemokų, mokėjimo už darbą poilsio, švenčių dienomis, naktinį, viršvalandinį darbą ir budėjimą, piniginių išmokų, materialinių pašalpų mokėjimo, mokėjimo už nedarbingumo ir atostogų laikotarpius tvarką ir sąlygas.
2. Darbuotojų darbo užmokesčio sudėtinės dalys nurodytos Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo (toliau – Darbuotojų darbo apmokėjimo įstatymas) 5 straipsnio 1 dalyje.
3. Apraše vartojamos sąvokos atitinka Lietuvos Respublikos darbo kodekse, Darbuotojų darbo apmokėjimo įstatyme, Darbo apmokėjimo sistemos nustatymo rekomendacijose, patvirtintose Lietuvos Respublikos Vyriausybės 2023 m. lapkričio 8 d. nutarimu Nr. 857 „Dėl Darbo apmokėjimo sistemos nustatymo rekomendacijų patvirtinimo“, Krašto apsaugos sistemos institucijų valstybės tarnautojų ir darbuotojų, dirbančių pagal darbo sutartis, darbo apmokėjimo sistemos nustatymo gairėse, patvirtintose Lietuvos Respublikos krašto apsaugos ministro 2021 m. balandžio 21 d. įsakymu Nr. V-273 „Dėl Krašto apsaugos sistemos institucijų valstybės tarnautojų ir darbuotojų, dirbančių pagal darbo sutartis, darbo apmokėjimo sistemos nustatymo gairių patvirtinimo“, vartojamas sąvokas.
4. Įgyvendinant Aprašo nuostatas asmens duomenys tvarkomi darbo apmokėjimo, priedų ir priemokų skyrimo, apskaičiavimo ir mokėjimo tikslais, vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu. 
5. Informacija apie asmens duomenų tvarkymą krašto apsaugos sistemoje pateikiama Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklėse, patvirtintose Lietuvos Respublikos krašto apsaugos ministro 2015 m. gruodžio 3 d. įsakymu 
Nr. V-1253 „Dėl Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklių patvirtinimo“, ir Krašto apsaugos ministerijos interneto svetainėje www.kam.lt.

II SKYRIUS
DARBO UŽMOKESTIS, PAREIGINĖS ALGOS NUSTATYMAS

6. Departamento darbuotojų darbo užmokestį sudaro:
6.1. pareiginė alga;
6.2. priemokos;
6.3. piniginė išmoka už atliktą darbą, mokama pagal darbo teisės normas ar Departamente taikomą darbo apmokėjimo sistemą;
6.4. mokėjimas už darbą poilsio ir švenčių dienomis, nakties ir viršvalandinį darbą ar darbą, kai yra nukrypimų nuo normalių darbo sąlygų, budėjimą;
6.5. kintamoji dalis, jeigu ji skiriama darbuotojui Aprašo nustatyta tvarka, atsižvelgiant į jo veiklos vertinimą, taip pat kitais Apraše numatytais atvejais.
7. Departamento darbuotojų pareigybės grupuojamos į lygius (1 priedas) nuo žemiausio iki aukščiausio, atsižvelgiant į pareigybių funkcijų pobūdį ir vertinant kiekvienos pareigybės indėlį realizuojant Departamento veiklos tikslus. Pareigybių lygiams nustatomi atitinkami pareiginės algos koeficientų intervalai (2 priedas).
8. Koeficientų intervalai peržiūrimi atsižvelgiant į pasikeitusias darbo rinkos sąlygas, pasikeitus Darbuotojų darbo apmokėjimo įstatymui, Departamento darbo užmokesčio fondui ar dėl Departamento struktūrinių ar organizacinių pokyčių.
9. Darbuotojų pareiginės algos koeficientas nustatomas, atsižvelgiant į šiuos kriterijus: 
9.1. pareigybės lygį;
9.2. profesinio darbo patirtį, kuri apskaičiuojama sumuojant laikotarpius, kai buvo dirbamas darbas, analogiškas pareigybės aprašyme nustatytam tam tikros profesijos ar specialybės darbui, arba vykdytos funkcijos, analogiškos pareigybės aprašyme nustatytoms funkcijoms;
9.3. pareigybės sudėtingumą (3 priedas); 
9.4. kvalifikacinius reikalavimus;
9.5. trūkstamų darbuotojų profesiją.
10. Konkretus darbuotojo darbo užmokestis apskaičiuojamas atitinkamą pareiginės algos koeficientą, nustatytą atsižvelgiant į 9 punkte nurodytus kriterijus, dauginant iš Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme nustatyto pareiginės algos (atlyginimo) bazinio dydžio. Aprašo 2 priede nurodytų algos koeficientų ribų viršijimas galimas tik pagrįstais išimtiniais atvejais, dėl išskirtinės ar kritinės darbuotojo svarbos Departamento veiklai. 
11. Pareiginė alga įprastai peržiūrima bent vieną kartą per metus, atsižvelgiant į tiesioginio darbuotojo vadovo rekomendaciją po veiklos vertinimo ir į Departamentui skirtus darbo užmokesčio asignavimus. 
12. Pareiginės algos koeficientas gali būti keičiamas dėl Departamento struktūrinių pokyčių arba darbuotojo karjeros Departamente, priskiriant daugiau ar kitų funkcijų ir atsakomybės, vertinant atlygio konkurencingumą darbo rinkoje, kai keičiasi darbuotojo pareigybės lygis, taip pat kitais pagrįstais ir objektyviais atvejais, siekiant užtikrinti Departamento veiklos tęstinumą, ir kitais Darbuotojų darbo apmokėjimo įstatyme nustatytais atvejais.
13. Nustatant pareiginės algos koeficientą, papildomai vertinama, ar pareigybė įtraukta į Atskirų profesijų, kurių darbuotojų trūksta Lietuvos Respublikos valstybės ir savivaldybių įstaigose, sąrašą, patvirtintą Lietuvos Respublikos Vyriausybės 2018 m. lapkričio 28 d. nutarimu Nr. 1177 „Dėl Atskirų profesijų, kurių darbuotojų trūksta Lietuvos Respublikos valstybės ir savivaldybių įstaigose, sąrašo patvirtinimo“. Jei pareigybė yra sąraše, pareiginės algos koeficientas gali būti didinamas iki 100 procentų, neviršijant Departamento direktoriaus faktinio pareiginės algos koeficiento ir atsižvelgiant į Departamentui skirtus darbo užmokesčio asignavimus.

III SKYRIUS
DARBUOTOJŲ VEIKLOS VERTINIMAS, SĄLYGOS PO VERTINIMO IR SKATINIMAS

14. Darbuotojų praėjusių kalendorinių metų veikla vertinama vadovaujantis Valstybės tarnautojų tarnybinės veiklos ir biudžetinių įstaigų darbuotojų veiklos vertinimo tvarkos aprašu, patvirtintu Lietuvos Respublikos Vyriausybės 2024 m. sausio 3 d. nutarimu Nr. 6 „Dėl Valstybės tarnautojų tarnybinės veiklos ir biudžetinių įstaigų darbuotojų veiklos vertinimo tvarkos aprašo patvirtinimo“. 
15. Veiklos vertinimo tikslas – nustatyta tvarka įvertinti darbuotojų kompetenciją (įgūdžius, žinias, gebėjimus) ir pasiektus veiklos rezultatus.
16. Darbuotojo veikla vertinama, jeigu jis ne trumpiau kaip 6 mėnesius per kalendorinius metus, kurių veikla vertinama, eina darbuotojo pareigas Departamente, kuriame yra vertinama jo veikla. 
17. Departamento direktoriaus pavaduotojui, finansininkui, skyrių vedėjams, tiesiogiai pavaldiems Departamento direktoriui, metinius veiklos lūkesčius suformuluoja ir veiklos vertinimą atlieka Departamento direktorius. Direktoriaus pavaduotojas metinius veiklos lūkesčius suformuluoja ir veiklos vertinimą atlieka kuruojamų skyrių vedėjams.
18. Darbuotojų veiklą vertina tiesioginiai jų vadovai. Vertinami darbuotojai turi teisę kviesti Darbo tarybos atstovą dalyvauti tiesioginiam vadovui vertinant jų veiklą.
19. Tiesioginis vadovas darbuotojo veiklą gali įvertinti taip:
[bookmark: part_f64e89fa69dc4fb1b057383d1a9e3d7e]19.1. viršijanti lūkesčius;
[bookmark: part_1f09e829a6ff4fbb8f645267decf5241]19.2. atitinkanti lūkesčius;
[bookmark: part_13a596b014894884adaea369b73385b3]19.3. iš dalies atitinkanti lūkesčius;
[bookmark: part_3da029e2a1a44ff48751fc0e23078a48]19.4. neatitinkanti lūkesčių.
20. Kai darbuotojo veikla įvertinama kaip viršijanti lūkesčius, tiesioginio vadovo rašytiniu motyvuotu pasiūlymu darbuotoją į pareigas priimančio asmens sprendimu skiriama viena iš šių priemonių:
[bookmark: part_df3935d4102b4209a13c555454c86382][bookmark: part_14677789ebac4d6687acc57f9086e109]20.1. ne mažiau kaip 0,1 dydžiu didesnis pareiginės algos koeficientas, neviršijant 2 priede nustatytų koeficientų intervalo maksimalios ribos (išskyrus 13 punkte numatytus atvejus);
[bookmark: part_3124bd9fba0341d0b4c884c24925f6c5]20.2. Aprašo 28.2–28.6 papunkčiuose nustatytos skatinimo priemonės.
21. Jeigu darbuotojo veikla įvertinama kaip atitinkanti lūkesčius, jo teisinė padėtis nesikeičia ir jo veiklos vertinimas baigiamas, išskyrus atvejus, kai darbuotojas nesutinka su tiesioginio vadovo pateiktu veiklos vertinimu. Taip pat šiame Apraše gali būti numatyta galimybė taikyti 28.1 papunktyje nustatytą skatinimo priemonę.
22. Jeigu darbuotojo veikla įvertinama kaip iš dalies atitinkanti lūkesčius, jo teisinė padėtis nesikeičia, tačiau darbuotojui gali būti nustatomas kvalifikacijos tobulinimas.
23. Kai darbuotojo veikla įvertinama kaip neatitinkanti lūkesčių, tiesioginio vadovo rašytiniu motyvuotu pasiūlymu darbuotoją į pareigas priimančio asmens sprendimu:
23.1. darbuotojui, atsižvelgiant į Aprašo nuostatas, gali būti nustatomas mažesnis pareiginės algos koeficientas, taikant ne mažiau kaip 0,1 ir ne daugiau kaip 0,18 mažesnį pareiginės algos koeficientą, tačiau ne mažesnį, negu nustatytas tos pareigybės minimalus pareiginės algos koeficientas;
23.2. gali būti sudaromas ne trumpesnės negu 2 mėnesių ir ne ilgesnės negu 6 mėnesių trukmės darbuotojo veiklos gerinimo planas. Jeigu, pasibaigus darbuotojo veiklos gerinimo plano terminui, darbuotojo veikla neeilinio vertinimo metu įvertinama kaip neatitinkanti lūkesčių, darbuotojas gali būti atleidžiamas iš pareigų.
24. Neeilinis darbuotojo veiklos vertinimas 25 punkte nustatyta tvarka atliekamas darbuotoją į pareigas priimančio asmens sprendimu šiais atvejais:
24.1. tiesioginio vadovo rašytiniu motyvuotu pasiūlymu, susijusiu su darbuotojo veiklos rezultatais;
24.2. darbuotojo prašymu nustatyti jam didesnį pareiginės algos koeficientą;
24.3. darbuotojo prašymu perkelti jį į esančias pareigas, kurios Apraše priskirtos aukštesniam pareigybių lygmeniui;
24.4. jeigu darbuotojo veikla buvo įvertinta kaip neatitinkanti lūkesčių ir buvo sudarytas jo veiklos gerinimo planas.
25. Neeilinis darbuotojo veiklos vertinimas gali būti atliekamas 24 punkte nustatytais atvejais ne dažniau kaip vieną kartą per kalendorinius metus, jeigu nuo darbuotojo eilinio veiklos vertinimo praėjo ne mažiau kaip 6 mėnesiai, išskyrus atvejus, kai yra nustatytas trumpesnės trukmės darbuotojo veiklos gerinimo planas arba kai darbuotojas ne trumpiau kaip 6 mėnesius per kalendorinius metus ėjo pareigas, kurias einant vertinama jo veikla.
26. Darbuotojas, nesutinkantis su tiesioginio vadovo pateiktu veiklos vertinimu, turi teisę kreiptis į pareigas priimantį asmenį prašydamas įvertinti, ar veiklos vertinimas objektyvus ir pagrįstas. Jeigu darbuotoją į pareigas priimantis asmuo padaro išvadą, kad darbuotojo veikla įvertinta neobjektyviai ir nemotyvuotai, darbuotojo tiesioginis vadovas atlieka pakartotinį darbuotojo veiklos vertinimą.
27. Darbuotojai skatinami vadovaujantis Darbuotojų darbo apmokėjimo įstatymo 10 straipsnio, Skatinimo ir apdovanojimo krašto apsaugos sistemoje tvarkos aprašo, patvirtinto Lietuvos Respublikos krašto apsaugos ministro 2010 m. rugsėjo 14 d. įsakymu Nr. V-963 „Dėl Skatinimo ir apdovanojimo krašto apsaugos sistemoje tvarkos aprašo patvirtinimo“, nustatyta tvarka.
28. Darbuotojai gali būti skatinami šiomis skatinimo priemonėmis:
28.1. padėka (gali būti skiriama kaip papildoma skatinimo priemonė);
28.2. iki 2 pareiginių algų dydžio pinigine išmoka už asmeninį išskirtinį indėlį įgyvendinant Departamentui nustatytus tikslus arba už pasiektus rezultatus ir įgyvendintus uždavinius (tačiau ne dažniau kaip du kartus per kalendorinius metus);
28.3. suteikiant iki 5 mokamų papildomų poilsio dienų (tačiau ne daugiau kaip 10 mokamų papildomų poilsio dienų per metus) arba atitinkamai sutrumpinant darbo laiką;
28.4. vienkartine pinigine išmoka Vyriausybės nustatyta tvarka (ne daugiau kaip kartą per metus ir negali viršyti 100 procentų nustatytosios pareiginės algos dydžio);
28.5. finansuojant kvalifikacijos tobulinimą ne didesne kaip darbuotojo vienos pareiginės algos dydžio suma per metus;
28.6. kintamąja dalimi, kuri gali būti nustatoma ne ilgiau kaip iki kito veiklos vertinimo, jei vertinamųjų veiklos rezultatai viršijo lūkesčius ir to paties veiklos vertinimo metu netaikoma koeficientų didinimo priemonė ar kitos galimos piniginio skatinimo priemonės. Pareiginės algos kintamosios dalies dydis priklauso nuo praėjusių metų veiklos vertinimo pagal darbuotojams nustatytas metines užduotis, pasiektus rezultatus ir jų vertinimo rodiklius, gebėjimą atlikti pareigybės aprašyme nustatytas funkcijas bei einamiesiems metams nustatytų naujų užduočių turinį, ir gali siekti iki 40 procentų pareiginės algos.
29. Jeigu buvo nustatyta, kad darbuotojas per paskutinius 6 mėnesius padarė darbo pareigų pažeidimą, gali būti neskatinamas, išskyrus atvejį, kai darbuotojo veikla įvertinama kaip viršijanti lūkesčius. Darbuotojas neskatinamas Viešųjų ir privačių interesų derinimo įstatymo 23 straipsnyje nustatytais atvejais.
[bookmark: part_538561d5b85046469a2d19027e89829b]
IV SKYRIUS
PRIEMOKŲ MOKĖJIMAS

30. Vadovaujantis Priemokų skyrimo tvarkos aprašu, patvirtintu Lietuvos Respublikos krašto apsaugos ministro 2011 m. liepos 20 d. įsakymu Nr. V-839 „Dėl Priemokų skyrimo tvarkos aprašo patvirtinimo“, Departamento darbuotojams gali būti mokamos šios priemokos:
30.1. už papildomą darbo krūvį atliekant pareigybės aprašyme nustatytas funkcijas, kai yra padidėjęs darbų mastas, bet neviršijama nustatyta darbo laiko trukmė;
30.2. už pavadavimą, kai raštu pavedama laikinai atlikti kito darbuotojo pareigybei nustatytas funkcijas; 
30.3. už pareigybės aprašyme nenustatytų ir raštu nurodytų papildomų užduočių vykdymą.
31. Skyriaus vedėjas, įvertinęs susidariusį papildomą darbo krūvį ar papildomas užduotis, siūlo skirti darbuotojui priemoką:
31.1. 30.1 ir 30.3 papunkčiuose nustatytos priemokos gali būti nuo 10 iki 30 procentų pareiginės algos dydžio ir gali būti skiriamos ne ilgiau kaip iki kalendorinių metų pabaigos; 
31.2. 30.2 papunktyje nustatyta priemoka už pavadavimą skiriama atsižvelgiant į pavaduojamos pareigybės grupės lygį:
31.2.1. kai pavedamos aukštesnės pareigybės funkcijos, skiriama nuo 10 iki 30 procentų priemoka;
31.2.2. kai pavedamos tokio pat lygio pareigybės funkcijos – nuo 10 iki 25 procentų priemoka;
31.2.3. kai pavedamos žemesnės pareigybės funkcijos – nuo 10  iki  20 procentų priemoka.
31.3. 30.3 papunktyje nustatyta priemoka, kai skiriama už naujo darbuotojo apmokymą ir dėl to atsiranda papildomas darbo krūvis, gali būti nuo 10 iki 30 procentų pareiginės algos dydžio ir gali būti skiriama iki naujo darbuotojo bandomojo laikotarpio pabaigos.
32. Darbuotojui skiriamų priemokų suma negali viršyti 80 procentų pareiginės algos dydžio.
33. Atsižvelgiant į atliekamų funkcijų sudėtingumą ir darbo intensyvumą, atsilaisvinus pareigybei, priklausomai nuo pavaduojamo darbuotojo atliekamų pareiginių funkcijų sudėtingumo ir darbo intensyvumo, funkcijos gali būti priskiriamos keliems darbuotojams, o darbuotojams mokama priemokų suma neturi viršyti 30 procentų pareiginės algos dydžio.
34. Skyriaus vedėjas pateikia su Departamento direktoriumi ir finansininku suderintą pranešimą dėl priemokos skyrimo. Pranešime turi būti konkrečiai nurodyta, už kokį papildomą darbo krūvį, pavadavimo funkcijas ar papildomas užduotis siūloma skirti priemoką, nurodytas tikslus priemokos skyrimo terminas ir dydis. Papildomas darbo krūvis, pavadavimas ar papildomos užduotys skiriamos tik gavus darbuotojo sutikimą.
35. Personalo specialistas rengia įsakymų dėl priemokų skyrimo projektus, suderina juos su finansininku ir teikia pasirašyti Departamento direktoriui. Darbuotojas, kuriam skiriama priemoka, turi būti supažindintas su įsakymu. 
36. Už darbuotojams pavestų papildomų užduočių ar funkcijų vykdymo kontrolę atsakingas Departamento atitinkamo skyriaus vedėjas. Jeigu pablogėja darbuotojo darbo rezultatai arba darbuotojas nevykdo pavestų papildomų pareigų, funkcijų ar užduočių, skyriaus vedėjas Departamento direktoriui teikia motyvuotą siūlymą dėl priemokų sumažinimo arba mokėjimo nutraukimo.

V SKYRIUS
MOKĖJIMAS UŽ DARBĄ POILSIO IR ŠVENČIŲ DIENOMIS, NAKTIES, VIRŠVALANDINĮ DARBĄ IR BUDĖJIMĄ

37. Darbas poilsio ir švenčių dienomis, naktinis, viršvalandinis darbas ir budėjimas apmokamas ar kompensuojamas Lietuvos Respublikos darbo kodekse nustatyta tvarka, pateikus tokio darbo trukmę įrodančius dokumentus ir įtraukus tokį darbą į darbo laiko apskaitos žiniaraštį.
38. Viršvalandžiai į dirbtą darbo laiką įskaitomi tik tuomet, kai viršvalandinis darbas buvo dirbamas į darbą priimančio ar jo įgalioto asmens rašytiniu nurodymu ir darbuotojo sutikimu arba kai viršvalandinis darbas dirbtas dėl iš anksto nenumatytų objektyvių aplinkybių ir į darbą priimantis ar jo įgaliotas asmuo ne vėliau kaip per 5 darbo dienas šį faktą patvirtino raštu. 
39. Nustatant darbą poilsio, švenčių dienomis, naktinį darbą, viršvalandžius ar budėjimą užtikrinamas Lietuvos Respublikos darbo kodekse numatytų minimaliojo poilsio ir maksimaliojo darbo laiko reikalavimų laikymasis.
40. Už pasyvųjį budėjimą namie mokamas 20 procentų vidutinio darbo užmokesčio dydžio užmokestis. 
41. Aktyvusis ir pasyvusis budėjimas, taip pat pasyvusis budėjimas namie turi būti nustatomas ir vykdomas pagal iš anksto sudarytą ir į pareigas priimančio ar jo įgalioto asmens patvirtintą budėjimo grafiką teisės aktų nustatyta tvarka.

VI SKYRIUS
PINIGINIŲ IŠMOKŲ SKYRIMAS IR MATERIALINIŲ PAŠALPŲ MOKĖJIMAS

42. Piniginės išmokos skiriamos vadovaujantis Vienkartinių piniginių išmokų valstybės tarnautojams ir biudžetinių įstaigų darbuotojams, dirbantiems pagal darbo sutartis, skyrimo tvarkos aprašu, patvirtintu Lietuvos Respublikos Vyriausybės 2002 m. liepos 19 d. nutarimu Nr. 1167 „Dėl Vienkartinių piniginių išmokų valstybės tarnautojams ir biudžetinių įstaigų darbuotojams, dirbantiems pagal darbo sutartis, skyrimo tvarkos aprašo patvirtinimo“, ir Skatinimo ir apdovanojimo krašto apsaugos sistemoje tvarkos aprašu, patvirtintu Lietuvos Respublikos krašto apsaugos ministro 2010 m. rugsėjo 14 d. įsakymu Nr. V-963 „Dėl Skatinimo ir apdovanojimo krašto apsaugos sistemoje tvarkos aprašo patvirtinimo“.
43. Piniginė išmoka darbuotojams, turintiems galiojančią tarnybinę nuobaudą už pareigų neatlikimą ar netinkamą atlikimą ar Lietuvos Respublikos viešųjų ir privačių interesų derinimo įstatymo pažeidimus, neskiriama. Ji gali būti skiriama tik praėjus Darbuotojų darbo apmokėjimo įstatyme ir Lietuvos Respublikos viešųjų ir privačių interesų derinimo įstatyme numatytiems terminams.  
44. Materialinės pašalpos skiriamos vadovaujantis Materialinių pašalpų skyrimo krašto apsaugos sistemoje tvarkos aprašu, patvirtintu Lietuvos Respublikos krašto apsaugos ministro 2021 m. liepos 19 d. įsakymu Nr. V-508 „Dėl Materialinių pašalpų skyrimo krašto apsaugos sistemoje tvarkos aprašo ir Prašymų gauti materialinę pašalpą nagrinėjimo Krašto apsaugos ministerijoje komisijos darbo reglamento patvirtinimo ir Prašymų gauti materialinę pašalpą nagrinėjimo Krašto apsaugos ministerijoje komisijos sudarymo“.
45. Materialinė pašalpa skiriama ir mokama iš Departamentui skirtų asignavimų ir negali viršyti 5 minimaliųjų mėnesinių algų dydžio.

VII SKYRIUS
DARBO UŽMOKESČIO MOKĖJIMO, MOKĖJIMO UŽ NEDARBINGUMO IR ATOSTOGŲ LAIKOTARPIUS TVARKA

46. Darbo užmokestis darbuotojams ir kitos išmokos išmokami tokiais terminais: 
46.1. darbo užmokestis už praėjusį mėnesį – iki kito mėnesio 7 dienos;
46.2. darbo užmokestis (avansas) – iki einamojo mėnesio 20 dienos;
46.3. kitos išmokos už praėjusį mėnesį – iki kito mėnesio 7 dienos.
47. Darbuotojas, gavęs nedarbingumo pažymėjimą, už dvi pirmąsias kalendorines nedarbingumo dienas gauna 100 procentų vidutinio darbo užmokesčio dydžio ligos pašalpą, kaip tai nustatyta Lietuvos Respublikos krašto apsaugos ministro 2010 m. rugpjūčio 23 d. įsakymu Nr. V-872 „Dėl ligos pašalpos dydžio nustatymo“.
48. Už kasmetines atostogas mokama Lietuvos Respublikos darbo kodekso nustatyta tvarka.
49. Mokymosi atostogos ir mokėjimas už jas:
49.1. visu mokymosi atostogų laikotarpiu mokamas vidutinis atlyginimas ar vidutinis darbo užmokestis, kai mokomasi savo iniciatyva pagal atitinkamos pakopos formaliojo švietimo studijų programą studijuojant pirmą kartą ir darbuotojas krašto apsaugos sistemoje yra ištarnavęs (išdirbęs) ne mažiau kaip 6 mėnesius;
49.2. 50 procentų vidutinis atlyginimas ar vidutinis darbo užmokestis mokamas laikantis Lietuvos Respublikos darbo kodekso 135 straipsnio 3 dalyje nurodytų sąlygų, kai savo iniciatyva mokomasi kitais nei šio Aprašo 49.1 papunktyje nustatytais atvejais;
49.3. darbuotojams, kurie mokosi savišvietos būdu, suteikiamos iki penkių darbo dienų per metus mokymosi atostogos. Tokios atostogos suteikiamos informavus darbdavį ne vėliau kaip prieš dvidešimt darbo dienų. Už mokymosi atostogas savišvietos būdu yra nemokama.

VIII SKYRIUS
BAIGIAMOSIOS NUOSTATOS

50. Šio Aprašo keitimo poreikis vertinamas ne rečiau kaip kartą per kalendorinius metus arba pasikeitus teisės aktams (darbo užmokesčiui, jo sudėtines dalis reglamentuojantiems įstatymams, pasikeitus minimalios mėnesinės algos dydžiui).
51. Su šiuo Aprašu visi Departamento darbuotojai supažindinami Dokumentų valdymo informacinėje sistemoje (DokVIS).
_________________________

KRAŠTO APSAUGOS MINISTERIJOS BENDRŲJŲ REIKALŲ DEPARTAMENTO PAREIGYBIŲ STRUKTŪRA

	Pareigybės lygis
	Pareigybės grupė

	9
	Direktorius, A1 lygis

	8
	Direktoriaus pavaduotojas, A2 lygis

	7
	Skyriaus vedėjas, A2 lygis

	6
	Skyriaus vedėjo pavaduotojas, A2 lygis

	5
	Skyriaus vedėjo pavaduotojas, B lygis; patarėjas, A2 lygis

	4
	Inžinierius, A2 lygis

	3
	Specialistas, A2 lygis

	2
	Specialistas, B lygis

	1
	Kvalifikuotas darbuotojas, C lygis



Išsilavinimo lygiai:
A1 lygis – pareigybės, kurioms būtinas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam prilygintu išsilavinimu.
A2 lygis – pareigybės, kurioms būtinas ne žemesnis kaip aukštasis universitetinis ar jam prilygintas išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu laipsniu ar jam prilygintu išsilavinimu.
B lygis – pareigybės, kurioms būtinas ne žemesnis kaip aukštesnysis išsilavinimas, įgytas iki 2009 m., ar specialusis vidurinis išsilavinimas, įgytas iki 1995 m.
C lygis – pareigybės, kurioms būtinas ne žemesnis kaip vidurinis išsilavinimas ir (ar) įgyta profesinė kvalifikacija.
_____________________

PAREIGINĖS ALGOS KOEFICIENTŲ INTERVALAI IR PAREIGINĖ ALGA 

	Pareigybės lygis
	Pareigybės grupė
	Pareiginės algos koeficiento intervalas ir pareiginė alga** (Eur)

	
	
	Mažiausias
	Vidutinis
	Didžiausias

	9
	Direktorius (A1 lygio)*
	1,59 (2859)
	2,12 (3812)
	2,65 (4765)

	8
	Direktoriaus pavaduotojas (A2 lygio)
	1,53 (2751)
	1,97 (3542)
	2,40 (4315)

	7
	Skyriaus vedėjas (A2 lygio) 
	1,46 (2625)
	1,86 (3344)
	2,25 (4046)

	6
	Skyriaus vedėjo pavaduotojas (A2 lygio)
	1,40 (2517)
	1,70 (3057)
	2,00 (3596)

	5
	Skyriaus vedėjo pavaduotojas (B lygio), patarėjas (A2 lygio)
	1,27 (2283)
	1,55 (2787)
	1,82 (3272)

	4
	Inžinierius (A2 lygio)
	1,22 (2194)
	1,49 (2679)
	1,76 (3164)

	3
	Specialistas (A2 lygio)
	1,16 (2086)
	1,44 (2589)
	1,71 (3075)

	2
	Specialistas (B lygio)
	1,05 (1888)
	1,29 (2319)
	1,52 (2733)

	1
	Kvalifikuotas darbuotojas (C lygio)
	0,85 (1528)
	1,11 (1996)
	1,37 (2463)


* Departamento direktoriaus pareiginės algos koeficientų reikšmės patvirtintos krašto apsaugos ministro 2023 m. gruodžio 22 d. įsakymu Nr. V-1068 „Dėl Krašto apsaugos sistemos biudžetinių įstaigų, kurių savininko teises ir pareigas įgyvendina Krašto apsaugos ministerija, vadovų ir Krašto apsaugos ministerijos valstybės tarnautojų ir darbuotojų, dirbančių pagal darbo sutartis, darbo apmokėjimo sistemos patvirtinimo“.
**Pareiginės algos bazinis dydis – 1798 Eur, pareiginės algos piniginė išraiška nurodoma apytiksle suma ją suapvalinus euro tikslumu naudojant matematinę apvalinimo taisyklę.

_____________

PAREIGYBIŲ IR JŲ SUDĖTINGUMO LYGIŲ SĄRAŠAS 


	Eil. Nr.
	Pareigybės pavadinimas
	Pareigybės kodas
	Pareigybės lygis
	

Išsilavi-nimo lygis
	

Pareigybės sudėtingumas

	1.
	Direktoriaus pavaduotojas
	112001
	8
	A1
	Labai sudėtinga

	2.
	Skyriaus vedėjas
	121990
	7
	A2
	Labai sudėtinga

	3.
	Skyriaus vedėjo pavaduotojas
	134990
	6
	A2
	Labai sudėtinga

	4.
	Skyriaus vedėjo pavaduotojas
	134990
	5
	B
	Labai sudėtinga

	5.
	Planavimo inžinierius
	214105
	4
	A2
	Sudėtinga

	6.
	Darbo organizavimo inžinierius
	214124
	3
	A2
	Vidutinis sudėtingumas

	7.
	Statybos inžinierius
	214201
	4
	A2
	Sudėtinga

	8.
	Šildymo, vėdinimo ir oro kondicionavimo inžinierius
	214406
	4
	A2
	Sudėtinga

	9.
	Transporto specialistas
	214415
	3
	A2
	Sudėtinga

	10.
	Automatikos inžinierius
	214911
	4
	A2
	Sudėtinga

	11.
	Turto valdymo inžinierius
	214914
	4
	A2
	Sudėtinga

	12.
	Elektros inžinierius
	215101
	4
	A2
	Labai sudėtinga

	13.
	Signalizavimo sistemų inžinierius
	215301
	4
	A2
	Labai sudėtinga

	14.
	Grafikos dizaineris
	216601
	3
	A2
	Sudėtinga

	15.
	Finansininkas
	241390
	3
	A2
	Labai sudėtinga

	16.
	Patarėjas
	242203
	5
	A2
	Labai sudėtinga

	17.
	Informacijos analitikas
	242205
	3
	A2
	Sudėtinga

	18.
	Dokumentų valdymo specialistas
	242207
	3
	A2
	Sudėtinga

	19.
	Personalo specialistas
	242303
	3
	A2
	Sudėtinga

	20.
	Logistikos specialistas
	243103
	3
	A2
	Sudėtinga

	21.
	Prekių žinovas
	243104
	3
	A2
	Sudėtinga

	22.
	Prekių ir paslaugų pirkimo specialistas (vykdydamas pirkimus susiduria su sudėtingomis problemomis)
	243111
	3
	A2
	Labai sudėtinga

	23.
	Prekių ir paslaugų pirkimo specialistas (vykdydamas pirkimus susiduria su gana sudėtingomis problemomis)
	243111
	3
	A2
	Sudėtinga

	24.
	Duomenų bazių specialistas
	252103
	3
	A2
	Vidutinis sudėtingumas

	25.
	Leidinių maketuotojas
	252902
	3
	A2
	Vidutinis sudėtingumas

	26.
	Kalbos tvarkytojas
	264306
	3
	A2
	Sudėtinga

	27.
	Vertėjas 
	264310
	3
	A2
	Sudėtinga

	28.
	Remonto technikas
	311514
	2
	B
	Sudėtinga

	29.
	Apskaitos technikas 
	331301
	2
	B
	Vidutinis sudėtingumas

	30.
	Vyresnysis duomenų įvesties darbuotojas
	334103
	2
	B
	Vidutinis sudėtingumas

	31.
	Stalius
	711502
	1
	C
	Vidutinis sudėtingumas

	32.
	Santechnikas
	712603
	1
	C
	Sudėtinga

	33.
	Elektrikas
	741101
	1
	C
	Sudėtinga

	34.
	Automobilio vairuotojas
	832203
	1
	C
	Sudėtinga



Pareigybės sudėtingumo lygis nustatomas atsižvelgiant į šiuos kriterijus:
· darbo funkcijų įvairovę;
· atsakomybės lygį;
· papildomų įgūdžių ar svarbių einamoms pareigoms žinių turėjimą;
· savarankiškumo lygį.

Pareigybės sudėtingumas:
· labai sudėtinga – susiduriama su įvairiomis ir sudėtingomis problemomis, reikalavimai ir problemos nėra aiškiai apibrėžti, reikalingi sudėtingos informacijos apibendrinimo, analizavimo ir vertinimo įgūdžiai, gebėjimas rasti ir priimti sprendimus, nuolat teoriškai ir praktiškai tobulintis;
· sudėtinga – susiduriama su gana sudėtingomis problemomis, reikalavimai ir problemos apibrėžti, reikalingi sudėtingos informacijos apibendrinimo, analizavimo ir vertinimo įgūdžiai, gebėjimas rasti ir priimti sprendimus;
· vidutinis sudėtingumas – susiduriama su vidutinio sudėtingumo problemomis, veikloje taikomos įprastos taisyklės, būtina gebėti rasti ir priimti sprendimus dažniausiai gerai pažįstamoje srityje.

_____________________



